Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 309/10)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”RUDARSKA GREBLICA”

EU-nro: PGI-HR-02383 – 3.1.2018

SAN ( ) SMM ( X )

1. Nimi tai nimet

”Rudarska greblica”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1 Tuotelaji

Luokka 2.3 Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta

Rudarska greblica on paistetusta, ohuesta, käsin kaulitusta taikinasta valmistettu tuote, jonka täyte valmistetaan kypsyttämättömästä lehmänmaitojuustosta. Juustoon voidaan lisätä jauhettuja saksanpähkinöitä, pinaattia, ruotimangoldia, nokkosta, purjoa, minttua tai raastettua keltaista porkkanaa.

Paiston jälkeen Rudarska greblica leikataan korkeintaan 2,5 cm:n paksuisiksi suorakulmion muotoisiksi paloiksi. Leivonnaisessa on pehmeä pinta, mehukas ja samettinen sisus ja suussasulava koostumus. Väri: pinta on tummankeltainen tai kullanvärinen. Maku: tuote jättää suuhun suolaisen jälkimaun, ja siinä on havaittavissa lehmänmaitojuuston aromi.

Rudarska greblica on valmis syötäväksi vain muutaman minuutin kuluttua paistosta.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Rudarska greblica valmistetaan seuraavista ainesosista: hieno vehnäjauho, auringonkukkaöljy, sianrasva, kananmuna, voi, tuore maito, vesi, suola, hapankerma, tuorehiiva, sokeri, kypsyttämätön lehmänmaitojuusto, jauhettu saksanpähkinä, pinaatti, ruotimangoldi, nokkonen, purjo, minttu ja raastettu keltainen porkkana.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Rudarska greblican valmistukseen kuuluvien tuotantovaiheiden, mukaan lukien taikinan valmistus ja muotoilu, täytteen valmistus ja tuotteen paistaminen, on tapahduttava kokonaisuudessaan 4 kohdassa tarkoitetulla maantieteellisellä alueella. Mikäli tuote saatetaan markkinoille pakastettuna, se voidaan kuitenkin paistaa yksilöidyn maantieteellisen alueen ulkopuolella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Rudarska greblican tunnusomainen muoto on suorakulmio. Valmis paistettu tuote leikataan suorakulmion muotoisiksi paloiksi, jotka saavat olla korkeintaan 2,5 cm paksuja. Paiston jälkeen tuote on valmis saatettavaksi markkinoille. Se voidaan myös pakastaa paistovalmiina tuotteena.

3.6 Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

Rudarska greblican maantieteellinen alue käsittää Ruden kaupungin ja seuraavat sitä ympäröivät kylät: Cerje Samoborsko, Braslovje, Kotari, Manja Vas, Bukovje Podvrško ja Prekrižje Plješivičko.

5. Yhteys maantieteelliseen alueeseen

Rudarska greblica ‐tuotenimen suojaaminen perustuu tuotteen maineeseen, valmistusperinteeseen ja sen valmistamisessa tarvittavaan taitoon.

Rudarska greblican tuotantoalue sijaitsee Samobor-vuorten laaksossa, joka tunnetaan kuparikaivosten suuresta määrästä. Nämä aiemmin tuottoisat kaivokset aloittivat toimintansa jo 1200-luvulla.

Alueen väestön suullisen perimätiedon mukaan kaivostyöläisten vaimot valmistivat Rudarska greblicaa jo 1500-luvun alkupuolella. Useimmat kaivostyöläisten perheet olivat köyhiä, ja Rudarska greblica oli kaivostyöläisen vaatimaton päiväannos, usein jopa pääateria. Köyhyys oli hyvin yleistä, ja siksi kaivostyöläisten vaimot käyttivät Rudarska greblican valmistukseen vain yksinkertaisia raaka-aineita (jauhoja, maitoa, munia ja kypsyttämätöntä lehmänmaitojuustoa). Kekseliäisyytensä ja taidokkuutensa ansiosta he onnistuivat luomaan ainutlaatuisen tuotteen, joka on aikojen saatossa alettu yhdistää kaivosperinteeseen.

Tuotteen nimi, ”Rudarska greblica”, on johdettu greblica-nimisen perinteisen työkalun nimestä, sillä leivonnainen muistuttaa sitä muodoltaan. Greblica tarkoittaa tuhkalapiota, jota käytettiin kaivostyöläisen talossa leivinuunin hiilloksen kohentamiseen.

Rudarska greblican valmistuksessa leipurin erityisosaaminen ja taito ovat keskeisimmässä roolissa, mutta tuotteen valmistuksessa on myös tärkeää noudattaa seuraavia perinteisiä sääntöjä:

Rudarska greblican on täytettävä seuraavat vaatimukset:

— Leivonnaisen on oltava suolainen (ei makea), ja siinä on oltava lehmänmaitojuustosta valmistettu täyte, johon voidaan lisätä jotakin seuraavista ainesosista: jauhettua saksanpähkinää, pinaattia, ruotimangoldia, minttua, nokkosta, purjoa tai raastettua keltaista porkkanaa.

— Rudarska greblican valmistukseen käytettävän taikinan on oltava käsin kaulittua ja hyvin ohutta.

— Taikinan reunat on puristettava yhteen ja käännettävä ylöspäin, jotta täyte ei pursua ulos leivonnaisen sisältä paiston aikana.

— Paistamattoman leivonnaisen pohja on muotoiltava käsin yläpintaa suuremmaksi, ja pohjan reunat käännetään leivonnaisen päälle ja painellaan käsin yläpintaan kiinni.

— Leivonnaisen pintaan on pisteltävä pieniä reikiä ennen paistamista, jotta pinta ei laajene ja repeä.

— Paistamisen jälkeen leivonnaisen yläpinta on voideltava voilla tai margariinilla.

Rudarska greblicaa on 1980-luvulta lähtien esitelty ja mainostettu useilla kansallisilla ruokamessuilla, joilla se on saavuttanut tunnettuutta. Ruden kaupungissa on vuodesta 1985 lähtien järjestetty tapahtuma, joka tunnetaan nimellä ”Dani Rudarske greblice” (Rudarska greblican (eli kaivostyöläisen kakun) päivät). Tämä Ruden Oštrc ‐kansanperinneyhdistyksen aloitteesta luotu tapahtuma järjestetään perinteisesti heinäkuun ensimmäisenä viikonloppuna. (Samoborske novine ‐sanomalehti (1985), ”Dan Rudarske greblice”). Viime vuosina on järjestetty kilpailu, jossa valitaan paras Rudarska greblica. Kilpailun osallistujat ovat vanhoista kaivostyöläisten perheistä lähtöisin olevia Ruden kaupungissa asuvia naisia, joiden luomuksia on arvioimassa asiantuntijoista koostuva raati. Tapahtuman nuorimmat vierailijat voivat osallistua työpajoihin, joissa valmistetaan Rudarska greblicaa.

Rudarska greblican valmistusperinnettä pitävät yllä Rudessa asuvat naiset, jotka siirtävät perinnettä eteenpäin nuoremmalle sukupolvelle, ennen kaikkea omille tyttärilleen, ja estävät näin perinteen hiipumisen (Ekološko društvo Samobor [Samoborin ekologiaseura] (1992), ”Palkinto parhaasta Rudarska greblicasta Ana Niklille”). Vieraiden toivottaminen tervetulleeksi tarjoamalla heille Rudarska greblicaa on ollut jo vanhastaan tapana 4 kohdassa tarkoitetulla yksilöidyllä tuotantoalueella, ja tämä perinne pitää pintansa yhä edelleen.

Rudarska greblicasta on muodostunut Ruden kaupungin ja sitä ympäröivien kylien tunnus, jonka ansiosta matkailu kaupungissa on lisääntynyt ja Sveta Barbaran entisöity kaivos, joka toimii myös museona, on avattu uudelleen. Tässä ulkoilmamuseossa on säilytetty palanen Ruden alla sijaitsevan maanalaisen maailman kauneutta. Matkailijoille suunnatussa museon esittelymateriaalissa kerrotaan Rudarska greblicasta, ja lisäksi museo tarjoaa ympäri vuoden mahdollisuuden maistaa leivonnaista.

Sen lisäksi, että Rudarska greblica tarjoaa yksilöidyn alueen asukkaille elinkeinon, tämä leivonnainen muodostaa myös osan alueen kulttuuriperintöä. Tästä osoituksena on myös se, että samoborilaiset runoilijat ovat kirjoittaneet runoja Rudarska greblicasta (Cvetković, K. (2004), ”Ja rudarski trsek”, Matica hrvatska).

Toimittaja Božica Brkan mainitsi tuotteen valmistuksessa tarvittavan taidon ja tuotteen yhteyden Rudeen artikkelissaan, jonka hän kirjoitti vuonna 2007 eräälle Kroatian arvostetuimmista ruoka-aiheisista aikakauslehdistä nimeltä ”Iće & piće” [ruoka ja juoma] (Brkan, B. (2007), ”Greblica - tenka gibanica rudarska” [Greblica, kaivosyhteisöjen ohut juustoleivonnainen], Iće & Piće).

Rudarska greblican nimeen yhdistetystä erityisestä maineesta ja tuotteen pitkästä valmistusperinteestä on osoituksena myös se, että tuote lisättiin kulttuuriministeriön ylläpitämään Kroatian tasavallan suojeltujen aineettomien kulttuuriaarteiden luetteloon vuonna 2007 (aineettomista kulttuuriaarteista vuonna 2007 annettu kulttuuriministeriön päätös).

Rudarska greblican ja Ruden kaupungin välinen yhteys mainitaan myös julkaisussa ”Vodič kroz hrvatske gastro ikone” (opas Kroatian ruokakulttuurin ikonisimpiin tuotteisiin) (2007), jossa Rudarska greblica luetaan kuuluvaksi Kroatian ruokakulttuurin ikonisimpiin tuotteisiin.

Rudarska greblican erityisyys johtuu tuotteen valmistukseen liittyvästä taidosta ja osaamisesta, kerrotaan Dobra hrana (hyvä ruoka) ‐aikakauslehdessä julkaistussa artikkelissa (Jutarnji list, Dobra hrana, 2012).

Rudarska greblican ja yksilöidyn maantieteellisen alueen syy-yhteys perustuu tuotteen maineeseen ja perinteiseen valmistusmenetelmään, jossa inhimilliset tekijät – leipurin taito ja osaaminen – ovat keskeisessä roolissa. Tämä osaaminen on siirretty sukupolvelta toiselle, minkä ansiosta suuri osa Ruden kaupungin asukkaista valmistaa tuotetta.

Rudarska greblican maantieteellinen tuotantoalue on tunnettu vaellusmatkailukohde, ja sen monilla kappeleilla ja vuoristomajoilla vierailee kiipeilyseuroja ja matkailijoita. Tästä syystä matkaoppaat mainitsevat myös Rudarska greblican – alueen paikallisten isäntien ja emäntien tarjoaman ja kokeilemisen arvoisen paikallisen erikoisuuden, jota jokaisen matkailijan ja vieraan on kannattaa maistaa (AMACIZ-uutiskirje, 2013). Ruden ja sitä ympäröivän alueen maantieteellisestä sijainnista johtuen useimmat paikalliset asukkaat harjoittavat pienimuotoista maataloustuotantoa. Tästä johtuen alueen ravitsemuspalvelujen tarjoajien (Slatka tvornica Medenko (Medenkon leivonnais- ja jäätelökauppa) (2016), hinnasto) valikoima perustuu pääasiassa paikallisiin maataloustuotteisiin (Randić, M. & Ritting-Beljak, N. (2006), ”Svijet hrane u Hrvatskoj” (Kroatian rikas ruokakulttuuri)).

Nimi ”Rudarska greblica” kuuluu myös kyseisen maantieteellisen alueen asukkaiden arkiseen kielenkäyttöön (Obrt Parna pekara (2016), kuitti).

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

https://poljoprivreda.gov.hr/UserDocsImages/arhiva/datastore/filestore/83/Izmijenjena-Specifikacija-proizvoda-Rudarska-greblica.pdf

(1) EUVL L 343, 14.12.2012, s. 1.